遊定林
作者：周紫芝
朝代：宋

paragraphs: 青山繞招提，危磴迎屐齒。
泉聲去悠悠，秀色來亹亹。
定林得幽處，勝踐發新喜。
當年手種樹，來禽雜青李。
横斜照壁詩，平淡如止水。
尚想扶風帳，横經多士子。
奈此後學徒，發冢用詩禮。
朝回丹青像，暮撤配食簋。
空餘古祠荒，老木寒籐委。
遺像猶便便，念往悲復起。
舉似與山僧，山僧豈知此。
日暮歸去來，林深足荆杞。